AQShning eng yirik telekommunikatsion kompaniyalaridan biri Verizon Communications Inc. 4,4 mlrd dollarga AOL mediakompaniyasini xarid qilmoqda. Bu haqda Associated Press xabar bermoqda. Ushbu bitim kompaniyaning reklama bozoridagi mavqeini mustahkamlaydi hamda videokontent bozoridagi raqobatbardoshligini oshiradi. AOL kompaniyasi Huffington Post, TechCrunch, Engadget va boshqa brendlarga egalik qiladi. Verizon kompaniyasi AOL ning har bir aksiyasi uchun 50 dollar to‘laydi, bu esa 11 maydagi savdolar paytida AOL aksiyalariga taklif qilingan narxdan 15 foiz ko‘proqni tashkil qilmoqda. Ma’lumot uchun, AOL AQShning yirik mediakompaniyasi bo‘lib, onlayn-xizmatlar yetkazib beruvchisi, elektron e’lonlar taxtasi, dunyoda ommaviyligi bo‘yicha 6-raqamli qidiruv tizimi, Bebo ijtimoiy tarmog‘i egasi hisoblanadi.